Предлагат удължаване на извънредната обстановка...
09 Юни 2020, 12:40 4704
Заради усложнената ситуация в Доспат, Сърница и Сливен се налага удължаване на извънредната епидемична обстановка в цялата страна. Това обяви в Пловдив главният държавен здравен инспектор Ангел Кунчев.
Ограниченията по държавната граница ще останат след 15 юни. Кунчев уточни, че извънредните мерки трябва да останат заради драстичното повишаване на броя на заразените с COVID-19 от последните денонощия.
Той обаче поясни, че след 15 юни, когато изтича сегашният срок на извънредната епидемична обстановка, няма да има задължително носене на маски и блокада на населени места.
Tова не е втора вълна на вируса, защото разпространението не е дифузно, а по огнища. Доц. Кунчев се надява новите мерки да пресекат разрастването на епидемията.
Главният държавен здравен инспектор потвърди, че работници в предприятието за детски играчки в Доспат, което се превърна в огнище на зараза в последните дни, са опитвали да прикрият симптомите си от страх да не загубят работата си.
Според доц. Кунчев е очевидно, че огнища на зараза ще има и в бъдеще. "Ще намираме голям брой положителни лица, там ще трябва да има по-строги мерки. Тенденцията в Европа все пак е към намаляване", отбеляза още главният здравен инспектор. По думите му се наблюдава известно отслабване на инфекциозността на вируса, но това зависи и от средата на заразения, каза той.